  Виталий Пронин Ижысь зоопаркын кылдӥз «Телеаллея», сӥземын со шаерысьтымы телевиденилэн «цифрае» выжонэзлы. Пужым мерттӥзы кивалтӥсьёс но волонтёръёс15-тӥ апрельысен Россиысь 20 улосъёсысь телевизоръёс выль амалэн ужаны кутскозы. Удмуртиын улӥсьёслэн но та нуналысен экранъёссы ӟечгес возьматыны ӧдъялозы. Шаермылэн улоназ таӵе бадӟым вамыш лэсьтон вакыт пыраклы вунонтэм кылёз - та сярысь ялан тодэ вайытозы зоопаркысь 20 пужымъёс. Соосты мерттыны люкаськылӥзы тодмо артистъёс, кылсярысь, Брангуртысь песянайёс, спортсменъёс, волонтёръёс, озьы ик - Правительстволэн Тӧроез Ярослав Семёнов, Россиысь телевидениея но радиовещаниея сетьлэн Удмурт ёзэныз кивалтӥсь Дмитрий Добродеев. — Россилэн Президентэз В. Путин Федерал Собранилы туэ вазиськоназ шуиз: асьмеос ялан азинскыны кулэ, - пусйиз Ярослав Семёнов. - 21-тӥ даурлэн кутсконысеныз гинэ дышыны кутским сотовой телефонъёслы, планшетъёслы но мукет гаджетъёслы, нош туннэ соосын эшъясько ни 1-тӥ классэ ветлӥсьёс но, песянай-песятайёс но. Выльдӥське телевидение но. Кинлы мар учкыны кельше - сюосын каналъёс кылдытэмын. Нош матысь нуналъёсы аналоговой телевидениез воштоз цифровоез - телевизоръёсмы умойгес возьматозы, куаразы чебергес луоз, 20 каналэз вылӥ ӟечлыкен, дун тырытэк, учкыны быгатом. Элькунамы улӥсьёс выль вакытлэн вуэмезлы дась мед луозы шуыса, трос валэктон уж нуиське, калык талы дасяське - кулэ тӥрлык басьтэ, ватсаз Правительстволэн Тӧроез. Собере Нырысетӥ каналэн радъям «Голос. Дети» телепроектлэн полуфиналаз потэм Арина Петроваен ӵош со 20 пужым пӧлысь одӥгзэ - Нырысетӥ каналлы сӥземзэ - мерттӥз. Пужым мерттӥсьёс оскемзэс веразы, телевещанилэн выль вапумезлы сӥзем аллеяын калыклы шутэтскыны туж кельшоз шуыса. Писпуосты мерттэм бере люкаськем калыкез шулдыртӥзы на Брангуртысь песянайёс - писпуослы сӥзем кырӟанзэс быдэстӥзы. Тодады вайытон вылысь: Россиысь вань улосъёсысь телевизоръёс «цифрае» выжозы туэ 3-тӥ июнёзь. Дунтэк но вылӥ ӟечлыкен учкыны быгатом Нырысетӥ канал, «Россия 1», «Матч ТВ», НТВ, Пятый канал, «Россия К», «Россия 24», «Карусель», ОТР, «ТВ Центр», «Рен-ТВ», «Спас», СТС, «Домашний», ТВ-3, «Пятница!», «Звезда», «Мир», ТНТ, «Муз-ТВ» каналъёсты, озьы ик кылзыны «Радио России», «Маяк» но «Вести ФM» каналъёсты. Сергей Захаров Туспуктӥз Эдурад Карипов  